אתניX

היסטוריה

הלהקה הוקמה כהמשך של להקת המחאה מוסקבה (זאב נחמה, תמיר קליסקי, יאיר גת, עמוס קשת וישראל נחום) שהחלה לפעול כבר בשנת 1985, אשר השיר היחיד שלה שהצליח היה "רוברט" שיצא ב-1987. וכמו כן פרויקט אומנות וחברה אשר פעל בשנת 1987, שמהם יצאו הסולן זאב נחמה והקלידן תמיר קליסקי.

התקופה הראשונה: 1996-1989 - רוק ופופ

בתחילת הדרך צירפו אליהם נחמה וקליסקי את המפיק והמעבד יועד נבו, שהפיק, ניגן בתופים, בגיטרות ובקלידים. ביחד הם כתבו ויצרו את אלבומם הראשון, "אתניX", שראה אור ביוני 1990. האלבום נטה לכיוון של רוק, עם השפעות ניכרות של להקת מוסקבה, אך הוא התחיל להתפתח גם לכיוונים נוספים, בהם גם הכיוון האתני שיצר את אופי הלהקה המשתקף גם בשמה: אתניX - אתני המשולב במערבי. השם ניתן ללהקה על ידי רוני בראון ודרור קליסקי, מנהלי הלהקה.
באוגוסט 1989 הוחתמה הלהקה בחוזה הקלטות עם חברת הליקון. הסינגל הראשון שיצא היה "אין לאן ללכת", באוקטובר באותה שנה. אחריו יצאו "מושיטה", "ציפור מדבר", "כמו האלים", "שניים שניים", ו"לונדונדרי כמו במרסנד" שהפכו את הלהקה למוכרת ומצליחה.
בלחץ ההופעות עזב יועד נבו את הלהקה, ובמקומו הצטרפו גיל אלון בגיטרות וגל הדני בתופים. בחנוכה 1990 השתתפה הלהקה בפסטיגל, ושרה את "שיר הגראז'" לבדם ואת "אגדת השמש והירח" עם ריטה, שהלחינו נחמה וקליסקי למילים של אהוד מנור, בחלק האומנותי. בשיר התארח בסולו גיטרה הנגן באלדי אולייר.
בשנת 1991 הוציאה הלהקה את אלבומה השני, "מסאלה". האלבום זכה להצלחה גדולה אף יותר מקודמו ועל להיטיו נמנים "כתם הפרי", "אמונה", "שיר ישן", "אל האור" ו"קטורנה מסאלה", אותו ביצעו יחד עם הזמרת זהבה בן. כמו כן כתבו נחמה וקליסקי את השיר "על סל, סלים" לשלומי שבת. באותה שנה זכתה הלהקה, בפעם הראשונה, בתואר "להקת השנה" במצעד הפזמונים השנתי של רשת ג'.
בשנת 1992 הוציאה אתניX את האלבום "יללת תן", שבו ניכרו השפעות רוקיות. השיר המפורסם ביותר באלבום הוא "תותים", שנותר עד היום אחד מלהיטיה הגדולים ביותר של הלהקה. מתוך האלבום התפרסמו גם השירים "קלנדיה", "קלמנסי" ו"האמת בקולה". בשנת תשנ"ב זכתה הלהקה שוב בתואר "להקת השנה".
נטיות הרוק של "יללת תן" התמתנו באלבומם הרביעי, "אדם ונחש", שיצא בשנת 1993. הלהיט הגדול ביותר באלבום היה "ג'סיקה" שבו שיתפו אתניX פעולה עם הזמר יבגני שפובלוב. השיר נבחר כ"שיר השנה" במצעד הפזמונים השנתי של רשת ג', ואתניX נבחרה שוב כ"להקת השנה". מהאלבום התפרסמו גם השירים "בובה", "מקדש אהבה", "אדם ונחש" ו"חברון". באותה שנה כתבו נחמה וקליסקי את השיר "פטה מורגנה" לאלבום הבכורה של דנה אינטרנשיונל.
בשנת 1994 הוציאה אתניX את אלבומה החמישי, "אתה". גם באלבום זה ניסתה הלהקה סגנון מוזיקלי שונה, הפעם של מוזיקה אלקטרונית. האלבום השאיר אחריו מעט להיטים, ולא זכה להצלחה. בין השירים היותר מפורסמים היו "קולה של ננה גפוס" (שאינו קשור לשיר "האמת בקולה"), "ילד מרקש" ו"לא לבד". השיר "בוא לפטרה" נשלח למלך ירדן לכבוד הסכם השלום עמה. שיר הנושא של האלבום, "אתה", נכתב בעקבות רצח נהג המונית דרק רוט בהרצליה. האלבום הוקדש לזכר גדי סואד, שנפל במבצע דין וחשבון בלבנון. בשנת תשנ"ד נבחרה אתניX בפעם הרביעית ברציפות כ"להקת השנה", ובכך שיחזרה את הישגן של להקות כמו "כוורת" ו"משינה". בסוף השנה השתתפה הלהקה בפסטיגל, שבו זכתה עם השיר "הנסיך הקטן".
בשנת 1995 סיכמה הלהקה חצי עשור לפעילותה, עם אלבום אוסף ראשון - האוסף של אתניקס. בנוסף לשירים מהאלבומים הקודמים, נכללו באלבום גם "אגדת השמש והירח", ביצוע בהופעה חיה של "שיר ישן", ושני שירים חדשים: "אם את יכולה" ו"לחיות בניו זילנד", שנכתב בעקבות רשימה בשם "אומרים ישנה ארץ" מאת יוסף לפיד. לאלבום צורף ספרון שתיעד את שנותיה הראשונות של אתניX, וכלל גם תווים לשירים.
באותה שנה הפיקו נחמה וקליסקי את אלבומה של שרון חזיז "בת הקוסם", ואף הלחינו מספר שירים ממנו, בהם "מלך הכביש", שכתב נחמה, ו"הולכת ממך", שכתב מאיר אריאל. בנוסף השתתפה הלהקה בתוכנית "הקומדי סטור", והקליטה עם חברי התוכנית שיר שהפך ללהיט גדול, "שיר הטרטע".
בשנת 1996 הוציאה אתניX את האלבום "פופ", שבו ניכרו השפעות בריטפופ. באלבום זה הצטרף ללהקה הגיטריסט יורם פויזנר. מבין שירי האלבום התפרסמו "תביא קצת דינרוס", "ג'מבו ג'ט לאירופה", "היא לא תשוב" ו"הקומונה (הם חלק מקולקטיב)" שבוצע ביחד עם גבי שושן . עם זכייתה החמישית בתואר "להקת השנה" באותה שנה קבעה אתניX שיא נדיר, ששבר את שיא הזכיות דאז שהחזיקו בו משינה וכוורת.
באותה שנה כתבו נחמה וקליסקי לחיים משה את השיר "ציפור הנפש". בסוף עונת 1995/1996 זכתה קבוצת מכבי תל אביב בדאבל. נחמה וקליסקי הלחינו את שיר האליפות של הקבוצה, "צהוב עולה זה מכבי", למילים של דידי הררי. את השיר ביצע שחקן הקבוצה איציק זוהר. במקביל יצרו הצמד את הפתיח לתוכנית הרדיו של הררי, כותב השיר, "דידי לוקאלי". את הראפ בפתיח ביצע מוקי משב"ק ס.

התקופה השנייה: 2000-1997 - רוק ופופ לים תיכוני

בשנת 1997 חברי הלהקה מימשו חלום ישן שלהם שאליו חיכו שנים רבות: הפקת אלבום ים תיכוני עם הפקה וסאונד המקובלים במוזיקת הרוק והפופ. נחמה ותמיר שמעו את הזמר אייל גולן בהופעותיו באירועים, והחליטו כי הוא הזמר המתאים לאלבום שכזה. התוצאה הייתה אלבומו השני אך המשמעותי ביותר של גולן עד אותו שלב, "בלעדייך". עם להיטים כמו "בלעדייך", "לב של גבר" ו"צאי אל החלון", היה האלבום לאחד הנמכרים ביותר בישראל אי פעם (מספר מקורות אף ציינו מכירות של 300,000 עותקים), ונחשב לאחד הגורמים המרכזיים בחדירתה של המוזיקה הים תיכונית מן השוליים אל הזרם המרכזי. האלבום הופק על ידי חברת התקליטים הפרטית של אתניX "שולטן". באותה שנה הוציאה אתניX את הסינגל "גולה גולה", ובו שלושה ביצועים שונים לשיר, אחד מהם יחד עם אהובה עוזרי.
שיתוף הפעולה של חברי הלהקה עם גולן נמשך גם באלבומו הבא, "חייל של אהבה", שיצא בשנת 1998. באלבום זה כתבו נחמה וקליסקי את כל השירים, ביניהם "דמעות" ו"יפה שלי". גם אלבום זה זכה להצלחה גדולה, והשיר "דמעות" נבחר כ"שיר השנה" ברשת ג'.
במקביל השתתף גולן בהקלטת השיר "קן של אהבה", שהופיע באלבומם של אתניX מאותה שנה, "ברוכים הבאים לישראל". זהו אלבומה האחרון של הלהקה שהוקלט ב"הליקון". באלבום ניכרו השפעות ערביות ברורות, ובלטו בו שירים כמו "אין כמו אמא", "הכרם", "פתחי לו את לבך", "ב.מ.וו. שחורה" (שבו השתתף הבדרן שלום אסייג) ו"האהבה תנצח".
באותה שנה התארח נחמה באלבום "רוני פיטרסון וחברים", שבו ביצע יחד עם רוני פיטרסון את שירה של אתניX "היא לא תשוב". בנוסף, כתבו נחמה וקליסקי לחיים משה את אחד משיריו הידועים ביותר, "התמונות שבאלבום", ולשרית חדד, אז זמרת בתחילת דרכה, את "הכל סגור".
בשנת 1999 שיתפה אתניX פעולה בפעם האחרונה פעולה עם גולן, באלבומו "הסתכלי אלי". האלבום מכר מעל למאה אלף עותקים, והתפרסמו ממנו השירים "הסתכלי אלי", "בעירי" ו"לב חולה". באותה שנה הוציאה אתניX את אלבומה "מוריס", שהמשיך את הקו המזרחי של קודמו. מתוכו בלטו שירים כ"מחר אני בבית", "קמיעות" ו"האינטרנט שלי". בשנה זו הופיעה אתניX בבינת ג'בייל ברצועת הביטחון בלבנון בפני חיילי צה"ל וצד"ל יחד עם אייל גולן וסי היימן.
את שיתוף הפעולה ביניהם חתמו אתניX וגולן באלבום ההופעה "המופע המשותף", שהוקלט והופץ בשנת 2000. הופיעו בו ביצועים לשירים של גולן שכתבו נחמה וקליסקי לצד שירים של אתניX מתחילת דרכה, כמו "תותים" ו"ג'סיקה". באותה שנה יצא אלבום אוסף שני של אתניX, "מקסימום אתניX". במקביל הפיקו נחמה וקליסקי לנגן הגיטרה יהודה קיסר את האלבום האינסטרומנטלי "הקיסר האחרון". עוד באותה שנה הפיקו חברי אתניX אלבום בשם "רוק מחנה יהודה" ללהקת הגמלים.

התקופה השלישית: 2007-2001

בשנת 2001 חזרו חברי הלהקה לסגנון הרוק, באלבומם "בדרך שלך". מספר שירים אף היו בסגנון רוק כבד או אלקטרוניקה. את עטיפת האלבום עיצב סטורם ת'ורג'רסון, המעצב משנות ה-60 ועד היום את עטיפות האלבומים של להקת פינק פלויד. מן האלבום התפרסמו השירים "תראה עולם" ו"נשרפת מבפנים". באותה שנה הלחינו וביצעו אתניX למילים של ירון תגר ומיקי בר את השיר "בשבילי הכוכב זה אתה", שנבחר להמנון חברת הסלולר "סלקום". היה זה שיתוף פעולה חלוצי בין חברות סלולר ליוצרים בישראל.
בשנת 2002 הוציאה אתניX את האלבום "13", כמספר שנות פעילותה. מתוכו התפרסמו השירים "איך אפשר לשיר על אהבה", "רק תחייכי אליי" ו"בטנדר לדרום". באותה שנה זכתה הלהקה בפעם השישית בתואר "להקת השנה".
בשירותרום של שנת 2003 הקליטו חברי הלהקה גרסה מחודשת לשיר "חסקה" של להקת חיל הים. באותה שנה הוציאה את הסינגלים "חמש שלוש אחת" ו"יהיה לנו טוב", שהיה לאחד השירים המשודרים ביותר בשנת הפעילות הראשונה של ערוץ מוזיקה 24. בסוף השנה יצא הסינגל "אחת מאלף" של חיילי הנקמה ורינת בר, שכתבו נחמה וקליסקי. השיר הופיע באלבום "סובארו פשע" של חיילי הנקמה, צמד ראפרים שהיו אז בני 18 וכונו "דם חם" ו"קאליבר". באלבום, שיצא בשנת 2004, כתבו נחמה וקליסקי בשיתוף הצמד את רוב שירי האלבום, ובנוסף ל"אחת מאלף" בלטו בו דואטים עם ישי לוי ("תרקדי"), מרגלית צנעני ("אישה עובדת"), נימרוד לב ("וגאס") ושר-אל ("מסיבה").
בשנת 2005 יצא האלבום "אמריקה", שבו חזרה הלהקה שוב לסגנון הרוק. שיר הנושא והשיר "כוכב סרטים" זכו להצלחה יחסית. פרט להם כולל האלבום את השירים "אפריקה", "ג'ואיש בוי" ו"מדרגות". את העטיפה המיוחדת של האלבום עיצב אמן יפני בשם נאוטו האטורי. ביוני 2005 קיימה הלהקה מופע לציון 20 שנות יצירה (של נחמה וקליסקי יחד) בבריכת הסולטן בירושלים, לעיני 8,000 איש. במופע השתתפו קובי אוז, יזהר אשדות, זהבה בן, שרית חדד, שרון חזיז, רינת בר וחיילי הנקמה, נימרוד לב, אלי לוזון, שלומי סרנגה, חמי רודנר וכן נגנים נוספים, כיוסי בוזין בכלי הקשה, אבי סינגולדה בגיטרות, יהודה קיסר בגיטרות, חיים רומנו בגיטרות ורביעיית כלי מיתר.
בשנת 2006 הופיע השיר "אני חי" שיצרו נחמה וקליסקי באלבומו של ליאור נרקיס "מילים שלא אמרת". ביוני באותה שנה הוציאה הלהקה שני סינגלים, "לינדה" ו"שיר התרנגול". "לינדה" פורסם בתקשורת כשיר בסגנון של רוק לבנוני. לאחר מכן יצאה הלהקה יחד עם אייל גולן, לסדרת מופעים בארצות הברית, קנדה ואירופה. לאחר חזרתה של הלהקה מסיבוב הופעות בארצות הברית ולאחר מלחמת לבנון השנייה הודיעה הלהקה על גניזת הדיסק שהיה אמור לצאת באותה שנה, עקב "חוסר בנשמה בשירים" על פי טענת הסולן.

התקופה הרביעית: 2007-2016

החל משנת 2007 עובדים חברי הלהקה ביחד ולחוד בפרויקטים שונים. שירים של להקת אתניX ממשיכים לראות אור לצד הפקות בהן נחמה וקליסקי יוצרים ומפיקים בנפרד.
בשנת 2007 כתבו נחמה וקליסקי את השיר "משקר" לאלבומה של זהבה בן "הולכת עם האור". בשנה זו השתתפו חברי אתניX לצד אמנים נוספים בהקלטת השיר "רוח האדם" (מילים: סי היימן, סיני מיתקי ובשמת אדמון; לחן: סי היימן), לכוונת הגברת המודעות לשיקום נפגעי נפש. הגברת המודעות לשיקום הייתה דרך עמותת אנוש.
באוקטובר 2007 התפרסם כי שלושה מחברי הלהקה הקימו הרכב בשם "טוטובל". ההרכב כולל את גל הדני המתופף, יורם פויזנר, שמלבד גיטרות ובס, אחראי גם על העיבודים וההפקה המוזיקלית, וזאב נחמה, שכותב את השירים ומנגן בגיטרות נוספות. ההרכב הוציא את הסינגל הראשון שלו, "מים" לתחנות הרדיו, לקראת אלבום מלא. למרות הקמת ההרכב, הודיעו חברי אתניX כי הם ימשיכו לפעול. באפריל 2008 יצא אלבומה של "טוטובל" להורדה בחינם באינטרנט. האלבום, הכולל אחד עשר שירים, לא הופץ כתקליטור בחנויות. ההרכב הוציא את האלבום וקידם אותו באתרים ברשת ודרך אתרי הלהקה השונים.
במאי 2008 יצא לרדיו השיר "דיסקוטק". בשיר השתתפו כל חברי הלהקה וכן הנרי וניקה (שניהם מחוץ למסגרת הצמד שהקימו "Henree feat. Nika"), ודי ג'יי PM בגרסאות משלהם.
בעקבות הצלחת השיר "אישה נאמנה", שכתב נחמה לישי לוי, הקליטו חברי הלהקה באותה שנה את השיר "נשמה", שבו אירחו את לוי. באוקטובר הם הופיעו יחד בפסטיבל באילת. בדצמבר יצא לרדיו השיר "שוקולד", שאותו יצרו נחמה ופויזנר, לזמרת העולה מרוסיה קתרין דיאצ'קוב. השיר נכתב במסגרת פרויקט של "סלקום" לצעירים יוצאי רוסיה.
בפברואר 2009 הופיע השיר "בתוך הלב" בביצוע חיים משה. את השיר כתב נחמה והלחין יחד עם פויזנר.
אחרי חודשים רבים באולפן, הופיע ביוני 2010 הסינגל "מתי לחזור" מתוך אלבומה החמישה עשר של הלהקה. השיר נכתב והולחן על ידי נחמה, ועובד על ידי פויזנר. בחודש אוקטובר 2010 יצא הסינגל "במכונית". בחודש נובמבר 2010 יצא סינגל בשם "זאוס" באינטרנט בלבד, ובמקביל ראתה אור יצירה של הרב קוק "המרפא" בביצוע של נחמה ועובדיה חממה, שהחלו את דרכם האמנותית יחד בלהקת "מוסקבה". בדצמבר 2010 יצא הסינגל "יש אלוהים", שאת מילותיו כתבו יחד מוקי וזאב נחמה. באותו חודש נערך המופע "היא עוד תשוב", מחווה ללהקת אתניX ולשיריה במועדון האוזן בר בתל אביב. מופע המחווה נערך במלאת 20 שנה לאלבום הבכורה של אתניX והשתתפו בו הזמרים והלהקות: computer camp, המועדון, אנטיביוטיקה, אבי עדאקי, לברדור לבורטוריז, בני בשן, Jack in the box, קוב, Guilts, בוא לבר, רוצי בובה, קרוסלה ועוד. באותו שבוע הוציא הצמד "Doctor Core", שבו חברים רון בונקר וחגי שלזינגר, אלבום מחווה מלא לאתניX, ובו ביצועים שלהם לשירים של הלהקה.
הלהקה הוציאה בפברואר 2011 את הסינגל "געגועים (געגועי לללניה)", שזכה לאהדת כלי התקשורת. במקביל הכריזו חברי הלהקה על מופע גדול בקיסריה שייערך בקיץ. לקראת המופע הוציאה במרץ את הסינגל "קאזה דה לונה" (בעברית: "לילות שרב"). השיר נכתב והולחן על ידי נחמה והופק על ידי יועד נבו. במאי ראה אור הדואט של אתניX עם ריקי גל, "אהבה עושה לך טוב", שנכתב והולחן על ידי נחמה. ביוני 2011 ראה אור האלבום "געגועים", ובו 15 שירים. באותו חודש יצא מתוך האלבום הסינגל השביעי, "הטעם שנשאר", שזכה להשמעות רבות ברדיו. את השיר כתב נחמה יחד עם מוקי, פרננדו סיישס ובנג׳מין קולהו. את העיבוד, כמו במרבית האלבום, יצר פויזנר.
ב-2 ביולי 2011, התקיימה ההופעה בקיסריה. המופע סימל את חזרתה של הלהקה למרכז העשיה וקצר שבחים רבים. במופע הורחב ההרכב עם שלוש זמרות ליווי, רבעיית כלי מיתר וכלי הקשה. הלהקה יבאה לארץ מערכת תאורה מיוחדת וזכתה לאהבה גדולה מהקהל שהתגעגע. במהלך המופע נפרדו חברי הלהקה מהגיטריסט גיל אלון, אשר ניגן בה משנת 1990 ועבר עם משפחתו לארצות הברית. עם סיום המופע, הכריזה הלהקה על סיבוב מופעים ארצי, העונה לשם "שיא הקיץ". באותה שנה הצטרף ללהקה הגיטריסט גלעד פסטרנק.
ב-12 באוגוסט 2012 יצא אלבום האולפן ה-13 במספר וה-16 בסך הכול של הלהקה, שנקרא "אהבת חינם". מבין שיריו התפרסמו הסינגלים "אהבת חינם", "כי החיים כל כך יפים" ו"מה יוצא". האלבום הביא לזכייתה של הלהקה בתואר "להקת השנה" במצעדי הפזמונים השנתיים של גלגלצ ושל רשת ג'.
מ-7 בדצמבר 2013 עד 23 ביולי 2015 עבדה הלהקה על אלבום האולפן ה-14, שנקרא "הטוב קורה". באלבום יש את השירים: השיר "גשם שלי" בביצוע משותף עם אוהד מושקוביץ. את השיר כתב והלחין זאב נחמה ועיבד אותו יורם פויזנר. ב-12 במרץ 2014, יצא השיר "צ'ארלי" בביצוע משותף עם יורם פויזנר. את השיר כתב והלחין זאב נחמה ועיבד אותו יורם פויזנר. ב-29 ביולי 2014, יצא השיר "הטוב קורה" בביצוע משותף עם שרון חידרסקי ונטע רד. את השיר כתב והלחין זאב נחמה ועיבד אותו יורם פויזנר. השיר "תחליטי את", השיר "מאנייאנה" (מחר) עם איזי, השיר "אם תלכי", השיר "איש הקרח", השיר "תם הנקם", השיר "הלב יודע", השיר "משה", השיר "ג'יגולו", השיר "ניו יורק" עם נטע רד, השיר "רובים ונשיקות", השיר "אינקה" והשיר "מדבר" מתוך הפרויקט "עוד מעט נהפוך לשיר" של גלי צה"ל. באותה השנה הוציאה אתניקX את השיר "מקסיקאנה" ביחד עם עדן בן זקן. השיר כבש את פסגת המצעד של מדיה פורסט.

התקופה החמישית: 2016 - הווה - המחלוקת

בקיץ 2016 התפרסם שקליסקי מגבש תביעה נגד זאב נחמה, מנהל הלהקה מיקי דה פז וחברת הליקון־כנען, המייצגת את אתניקס, בטענה לאי־סדרים כספיים בלהקה שמנעו ממנו הכנסות בסך מאות אלפי שקלים. לאחר שכשלו הניסיונות לפתור את המחלוקות הובא קלידן מחליף במקומו, הלהקה השעתה את קליסקי מכל תפקידיו והגישה נגדו תביעה על סך 2 מיליון ש"ח. באוקטובר אותה שנה, הגיש תמיר קליסקי לבית־המשפט המחוזי בתל אביב בקשה להוציא צו מניעה זמני שיאסור להשעותו מההרכב. בחודש ינואר 2017 דחה השופט את העתירה לצעדים זמניים, וקבע כי הלהקה תמשיך לפעול בלעדיו תוך העברת חלקו מההופעות לחברת "שולטן". בינואר 2017 שחררו את השיר "הזמן ירפא" כסינגל ראשון לקראת אלבום חדש. בפברואר שוחרר השיר "בטוח" כסינגל שני מתוך האלבום. שני השירים זכו להצלחה. בחודש יולי שוחרר האלבום הקרוי "בטוח".
ב-18 בנובמבר אתניקס הוציאו סינגל חדש בשם "ג'סיקה 2" אשר מהווה המשך ללהיטם משנות התשעים.